****

**טופס הצעת מחקר לעבודה שנתית**

**שם התלמיד:** אל"ם אלי בר-און

**נושא העבודה:** שיתוף פעולה של מדינת ישראל עם מנגנוני בדיקה בינלאומיים

**רקע**: בשני העשורים האחרונים, מצאה עצמה מדינת ישראל נבדקת פעמים רבות ע"י מנגנוני בדיקה בינלאומיים. הבדיקות נערכו ע"י מנגנונים של גופים שונים (מועצת זכויות האדם של האו"ם, מזכ"ל האו"ם ועוד), ועסקו בבדיקת היבטים שונים ומגוונים של פעילותה של מדינת ישראל והתאמתה לדין הבינלאומי המחייב בתחומי הלחימה, התפיסה הלוחמתית וזכויות האדם. חלק מהדוחות שפורסמו ע"י המנגנונים הללו היו שליליים מאוד כלפי מדינת ישראל והסבו לה נזק אדיר בזירה הבינלאומית, בהיבטים מדיניים, משפטיים ותקשורתיים. מידת שיתוף הפעולה של מדינת ישראל עם מנגנונים אלה לא הייתה אחידה (במקרים רבים בחרה המדינה לא לשתף פעולה כלל) וגם הקריטריונים ששימשו לקבלת ההחלטה בעניין לא היו אחידים. נראה, כי עד כה לא נמסר לידי מקבלי ההחלטות כלי שיאפשר להם לקבל החלטה מושכלת בעניין מתוך ראייה מערכתית רחבה ועל סמך קריטריונים ברורים. כלי כזה הוא בעל חשיבות עצומה לנוכח העובדה שהיזקקות הקהילה הבינלאומית למנגנוני בדיקה שמאפשרים הערכה עובדתית וקבלת החלטות בעקבותיה רק תלך ותגבר בעתיד.

**מטרת העבודה:**

1. מיפוי השיקולים הגנריים אשר מקבלי ההחלטות במדינת ישראל צריכים לשקול בעת קבלת החלטה בנוגע לשיתוף פעולה עם מנגנוני בדיקה בינלאומיים.
2. קביעת קריטריונים לקבלת החלטה לגבי שיתוף פעולה עם מנגנוני בדיקה בינלאומיים במקרים קונקרטיים.

**שאלות המחקר:**

1. מהם האינטרסים של מדינת ישראל בשיתוף פעולה עם מנגנוני בדיקה בינלאומיים ומה הרציונאל שצריך להוביל את קבלת ההחלטות בעניין באופן כללי?
2. מהם הקריטריונים לקבלת החלטה לגבי שיתוף פעולה עם מנגנוני בדיקה בינלאומיים במקרים קונקרטיים?
3. האם יכולה מדינת ישראל להשפיע על אופן פעולתם של מנגנוני בדיקה בינלאומיים באופן שיאפשר לה להרחיב את שיתוף הפעולה שלה עמם, ומה נדרש לשם כך?

**תיחום העבודה:**

**דרך הצגת הרעיונות במחקר (ראשי פרקים):**

1. מבוא - הצגת הנושא
2. סקירת מנגנוני הבדיקה הבינלאומיים העיקריים
3. סקירת השימוש העיקרי שנעשה במנגנונים האמורים לבחינת פעולות של מדינת ישראל
4. מיפוי השיקולים בדבר שיתוף פעולה עם מנגנוני בדיקה בינלאומיים
5. בחינת הקריטריונים לקבלת החלטה לגבי שיתוף פעולה עם מנגנוני בדיקה בינלאומיים במקרים קונקרטיים
6. בחינת דרכים להשפיע על אופן פעולתם של מנגנוני בדיקה בינלאומיים באופן שיאפשר להרחיב את שיתוף הפעולה עמם
7. סיכום והמלצות

**חשיבות העבודה**: כאמור ברקע, מדינת ישראל מצאה עצמה בשני העשורים האחרונים תחת עיניהם הבוחנות של מנגנוני בדיקה בינלאומיים שונים. במקרים רבים, בחרה מדינת ישראל מטעמים שונים שלא לשתף פעולה עם אותם מנגנונים, או לעשות זאת במידה חלקית בלבד. לא אחת, היו דוחותיהם של המנגנונים האמורים ביקורתיים מאוד כלפי ישראל וגרמו לה לנזק רב בזירות המדינית, המשפטית והתקשורתית. עד כה, לא נבחנה במדינת ישראל באופן מרוכז השאלה מה צריכה להיות הגישה כלפי שיתוף הפעולה עם מנגנונים מעין אלה, מה האינטרסים שצריכים לבוא לידי ביטוי לעניין זה ומה הקריטריונים שבאמצעותם יש לבחון את שאלת שיתוף הפעולה עמם, באופן כללי ובאופן קונקרטי. זו העבודה המקיפה הראשונה שנכתבת בנושא והיא נועדה לתת למקבלי ההחלטות במדינת ישראל כלים לניתוח מושכל שיאפשר להתמודד עם הסוגיה בעתיד.

**יוזם העבודה:** הכותב

**מנחה העבודה:** ד"ר דפנה ריצ'מונד-ברק